केंद्रीय मंत्री कराड ने फ्लाइट में बीमार हुए यात्री की मदद की, PM मोदी ने की तारीफ
केंद्रीय वित्त राज्य मंत्री कराड के कार्यालय द्वारा यहां जारी एक विज्ञप्ति में कहा गया है कि यात्री ने रक्तचाप की समस्या के कारण चक्कर आने की शिकायत की।
औरंगाबाद: केंद्रीय मंत्री भागवत कराड ने मंगलवार को एक उड़ान के दौरान बीमार पड़ गए यात्री की मदद की। प्रधानमंत्री नरेंद्र मोदी ने एक ट्वीट में यात्री की मदद के लिए केंद्रीय मंत्री कराड की तारीफ की। पीएम मोदी ने कहा कि कराड ‘दिल से एक डॉक्टर’ हैं। बता दें कि इंडिगो की एक दिल्ली-मुंबई उड़ान के दौरान यात्री को परेशानी महसूस हुयी और बाल रोग विशेषज्ञ कराड ने यात्री की प्राथमिक चिकित्सा की थी।पीएम मोदी ने की तारीफप्रधानमंत्री नरेंद्र मोदी ने भागवत कराड की तारीफ करते हुए ट्वीट किया कि कराड 'हमेशा, दिल से एक डॉक्टर हैं'। पीएम ने कहा कि मेरे सहकर्मी द्वारा शानदार काम किया गया। वहीं, इंडिगो ने अपने ट्वीट में केंद्रीय मंत्री का आभार जताते हुए कहा कि उनके द्वारा एक सहयात्री की मदद काफी प्रेरणादायक है। रिपोर्ट्स के मुताबिक, कराड मंगलवार तड़के इंडिगो की फ्लाइट 6E-171 से दिल्ली से मुंबई जा रहे थे। इसी फ्लाइट में एक शख्स ने बेचैनी की शिकायत की, जिसके बाद केबिन क्रू ने फ्लाइट में किसी डॉक्टर को बुलाया। इसी दौरान डॉक्टर भागवत अपनी सीट से उठे और यात्री की मदद के लिए पहुंच गए।पेशे से डॉक्टर हैं कराडवहीं, केंद्रीय वित्त राज्य मंत्री कराड के कार्यालय द्वारा यहां जारी एक विज्ञप्ति में कहा गया है कि यात्री ने रक्तचाप की समस्या के कारण चक्कर आने की शिकायत की। इसके बाद कराड उस यात्री के पास पहुंच गए और प्राथमिक चिकित्सा की। बता दें कि भागवत कराड पेशे से डॉक्टर हैं। वह महाराष्ट्र से राज्यसभा सांसद हैं और उन्हें जुलाई 2021 में वित्त राज्य मंत्री के रूप में केंद्रीय मंत्रिमंडल में शामिल किया गया था।